Id-Direttiva tal-Kummissjoni 93/116/KE
tas-17 ta' Diċembru 1993
li taddatta għall-progress tekniku d-Direttiva tal-Kunsill 80/1268/KEE li tirrigwardja l-konsum tal-karburant minn vetturi bil-mutur
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/156/KEE tas-6 ta' Frar 1970 li tirrigwarda l-approvazzjoni tat-tip ta' vetturi bil-mutur u l-karrijiet tagħhom [1], kif l-aħħar emendata bid-Direttiva 93/81/KEE [2] u partikolarment l-Artikolu 13(2) tagħha,
Wara li kkunsidrat id-Direttiva tal-Kunsill 80/1268/KEE tas-16 ta' Diċembru 1980 dwar l-approssimazzjoni tal-liġijiet tal-Istati Membri li jirrigwardjaw il-konsum tal-karburant minn vetturi bil-mutur [3], kif l-aħħar emendata bid-Direttiva 89/491/KEE [4] u partikolarment l-Artikolu 3 tagħha,
Billi d-Direttiva 80/1268/KEE hija waħda mid-direttivi separati tal-proċedura ta' l-approvazzjoni tat-tip KE li kienet stabbilita bid-Direttiva 70/156/KEE; billi, konsegwentement, id-dispożizzjonijiet stabbiliti fid-Direttiva 70/156/KEE li jirrigwardjaw is-sistemi, il-komponenti u l-unitajiet tekniċi separati tal-vetturi japplikaw għal din id-Direttiva;
Billi, b'mod partikolari, l-Artikoli 3(4) u 4 (3) tad-Direttiva 70/156/KEE jitolbu li kull direttiva separata jkollha mehmuż magħha dokument ta' l-informazzjoni li jinkorpora l-punti rilevanti ta' l-Anness I ta' dik id-Direttiva u wkoll iċ-ċertifikat ta' l-approvazzjoni tat-tip abbażi ta' l-Anness VI sabiex l-approvazzjoni tat-tip tista' tkun kompjuterizzata;
Billi referenza għandha ssir għad-Direttiva tal-Kunsill 70/220/KEE [5], kif l-aħħar emendata bid-Direttiva 93/59/KEE [6], li tirrigwarda l-miżuri li għandhom jittieħdu kontra l-inkwinant ta' l-arja bl-emissjonijiet mill-vetturi bil-mutur, minħabba li dik id-Direttiva tistabbilixxi d-dispożizzjonijiet tekniċi w amministrattivi li japplikaw ukoll għal din id-Direttiva;
Billi, in vista ta' aktar impenn dwar l-effetti ambjentali ta' l-emissjonijiet tad-diossidu tal-karbonju, il-ħames programm ta' azzjoni tal-Komunitajiet Ewropej dwar il-protezzjoni ta' l-ambjent kif approvat mill-Kunsill fis-16 ta' Diċembru 1992 jipprovdi għall-istabilizzazzjoni ta' mira ta' dawn l-emissjonijiet; billi huwa meħtieġ li jkunu detterminati l-emissjonijiet tad-diossidu tal-karbonju ta' vetturi żgħar bil-magna fil-qafas ta' l-approvazzjoni tat-tip; billi huwa xieraq li l-kejl tad-diossidu tal-karbonju jkun bażat fuq il-proċedura tat-test stabbilit bid-Direttiva 70/220/KEE dwar il-kejl tas-sustanzi ta' vetturi bil-mutur li jniġġzju l-arja, u konsegwentament għal kalkolazzjoni tal-konsum tal-karburant fuq il-bażi tar-riżultati ta' dawk il-kejl;
Billi l-miżuri li hemm dispożizzjoni dwarhom f'din id-Direttiva huma skond l-opinjoni tal-Kumitat għall-Addattament għall-Progress Tekniku stabbilit bid-Direttiva 70/156/KEE,
ADOTTAT DIN ID-DIRETTIVA:
Artikolu 1
Id-Direttiva 80/1268/KE għandha tkun emendata kif ġej:
1. It-titolu għandu jiġi mibdul b'dan li ġej:
"Id-Direttiva tal-Kunsill 80/1268/KEE rigward l-emissjonijiet tad-diossidu tal-karbonju u l-konsum tal-karburant minn vetturi bil-mutur."
;
2. L-Artikolu 2 għandu jiġi mibdul b'dan li ġej:
"Artikolu 2
L-ebda Stat Membru ma jista jiċħad li jagħti l-approvazzjoni tat-tip KE jew l-approvazzjoni nazzjonali tat-tip fir-rigward ta' vettura, jew jiċħad jew jipprojbixxi l-bejgħ, ir-reġistrazzjoni, id-dħul fis-servizz jew l-użu ta' vettura, fuq il-bażi li tirrigwardja l-emissjonijiet tad-diossidu tal-karbonju jew tal-konsum tal-karburant minn din il-vettura jekk il-figuri ta' l-emissjonijiet u l-konsum ikunu ġew detterminati bi qbil ma' l-Annessi I u II u jkunu elenkati f'dokument mogħti lis-sid tal-vettura fil-waqt tax-xiri bil-manjiera u l-għamla deċiża minn kull Stat Membru.";
3. L-Annessi għandhom ikunu mibdula bl-Annessi ta' din id-Direttiva.
Artikolu 2
1. B'effett mill-1 ta' April 1994, l-Istati Membri ma jistgħux fuq bażi li tirrigwardja l-emissjonijiet tad-diossidu tal-karbonju jew tal-konsum tal-karburant:
- jiċħdu, fir-rigward ta' tip partikolari ta' vettura bil-magna, li jagħtu l-approvazzjoni tat-tip KE jew l-approvazzjoni tat-tip nazzjonali;
- jew- jipprojbixxu r-reġistrazzjoni, il-bejgħ jew id-dħul fis-servizz ta' vetturi,
jekk il-figuri ta' l-emissjoni u tal-konsum ikunu ġew iddeterminati bi qbil mal-ħtiġiet tad-Direttiva 80/1268/KEE kif emendata b'din id-Direttiva.
2. B'effett mill-1 ta' Jannar 1996, l-Istati Membri:
- m'għandhomx aktar jagħtu l-approvazzjoni tat-tip KE, u
- jistgħu jiċħdu li jagħtu l-approvazzjoni tat-tip nazzjonali,
għal xi tip ta' vettura fuq il-bażi li tirrigwardja l-emissjoni tad-diossidu tal-karbonju u tal-konsum tal-karburant jew il-figuri ta' l-emissjoni u tal-konsum ma jkunux ġew determinati bi qbil mal-ħtiġiet tad-Direttiva 80/1268/KEE, kif emendata b'din id-Direttiva.
3. B'effett mill-1 ta' Jannar 1997, l-Istati Membri:
- għandhom jikkunsidraw iċ-ċertifikati tal-konformità li jakkumpanjaw vetturi ġodda skond id-dispożizzjonijiet tad-Direttiva 70/156/KEE bħala mhux aktar validi għall-iskopijiet ta' l-Artikolu 7(1) ta' dik id-Direttiva, u
- jistgħu jiċħdu ir-reġistrazzjoni, il-bejgħ u d-dħul fis-servizz ta' vetturi ġodda li ma jkunux akkumpanjati biċ-ċertifikat tal-konformità bi qbil mad-Direttiva 70/156/KEE,
fuq bażi li tirrigwardja l-emissjoni tad-diossidu tal-karbonju u tal-konsum tal-karburant jekk il-figuri ta' l-emissjoni u tal-konsum ma jkunux ġew determinati bi qbil mal-ħtiġiet tad-Direttiva 80/1268/KEE, kif emendata b'din id-Direttiva.
Artikolu 3
1. L-Istati Membru għandhom idaħħlu fis-seħħ il-liġijiet, ir-regolamenti u d-dispożizzjonijiet amministrativi meħtieġa sabiex ikunu konformi ma' din id-Direttiva sal-31 ta' Marzu 1994. Huma għandhom minnufih jinformaw lill-Kummissjoni b'dan.
Meta l-Istati Membri jadottaw dawn id-dispożizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati b'din ir-referenza fil-waqt tal-pubblikazzjoni uffiċjali tagħhom. Il-proċedura għal din ir-referenza għandha tiġi adottata mill-Istati Membri.
2. L-Istati Membri għandhom jikkomunikaw lejn il-Kummissjoni t-test tad-dispożizzjonijiet prinċipali tal-liġi nazzjonali li huma jadottaw fil-qasam kopert b'din id-Direttiva.
Artikolu 4
Din id-Direttiva għandha tidħol fis-seħħ fit-tielet jum li jsegwi l-pubblikazzjoni tagħha fil-Ġurnal Uffiċjali tal-Komunitajiet Ewropej.
Magħmula fi Brussel, fis-17 ta' Diċembru 1993.